LV Eiropas Savienības Oficiālais Vēstnesis C 66/16

Paziņojums par daļējas starpposma pārskatīšanas sākšanu attiecībā uz antidempinga pasākumiem, kas piemērojami Taivānas izcelsmes ierakstāmu kompaktdisku importam, un attiecībā uz kompensācijas pasākumiem, kas piemērojami Indijas izcelsmes ierakstāmu kompaktdisku importam

(2007/C 66/07)

Komisija pēc savas ierosmes saskaņā ar 11. panta 3. punktu Padomes Regulā (EK) Nr. 384/96 1995. gada 22. decembrī par aizsardzību pret importu par dempinga cenām no valstīm, kas nav Eiropas Kopienas dalībvalstis (“antidempinga pamatregula”) (1), ir nolēmusi sākt daļēju starpposma pārskatīšanu attiecībā uz antidempinga pasākumiem, kas piemērojami Taivānas izcelsmes ierakstāmu kompaktdisku importam, un saskaņā ar 19. pantu Padomes Regulā (EK) Nr. 2026/97 1997. gada 6. oktobrī par aizsardzību pret subsidētu importu no valstīm, kas nav Eiropas Kopienas dalībvalstis (“antisubsidēšanas pamatregula”) (2), attiecībā uz kompensācijas pasākumiem, kas piemērojami Indijas izcelsmes ierakstāmu kompaktdisku importam.

Abos gadījumos pārbaudīs tikai to, vai pasākumu turpmāka piemērošana ir vai nav Kopienas interesēs.

1. Ražojums

Ražojums, uz kuru attiecas pārskatīšana, ir Taivānas un Indijas izcelsmes ierakstāmi kompaktdiski (CD-R) (“attiecīgais ražojums”), kurus patlaban klasificē ar KN kodu ex 8523 40 11. Šis KN kods ir norādīts vienīgi informācijai.

2. Spēkā esošie pasākumi

Patlaban spēkā esošais pasākums ir galīgais antidempinga maksājums, ko ar Padomes Regulu (EK) Nr. 1050/2002 (3) piemēro Taivānas izcelsmes ierakstāmu kompaktdisku importam, un galīgais kompensācijas maksājums, ko ar Padomes Regulu (EK) Nr. 960/2003 (4) piemēro Indijas izcelsmes ierakstāmu kompaktdisku importam

3. Pārskatīšanas pamatojums

Saskaņā ar Komisijas rīcībā esošo informāciju sakarā ar pārmaiņām Kopienas tirgū, kas notikušas kopš izmeklēšanas periodiem, ko izmantoja izmeklēšanās, kuru rezultāta tika piemēroti spēkā esošie pasākumi, pasākumu turpmāka piemērošana varētu nebūt Kopienas interesēs. Komisija antidempinga izmeklēšanā attiecībā uz CD-R importu no Ķīnas Tautas Republikas, Honkongas un Malaizijas jo īpaši secināja, ka pasākumu piemērošana importam no minētajām valstīs vairs nav Kopienas interesēs (5). Šādos apstākļos ir jāpārskata vajadzība pēc spēkā esošo pasākumu turpmākas piemērošanas, turklāt attiecīgajam lēmumam būtu atpakaļejošs spēks no 2006. gada 4. novembra, proti, no dienas, kad publicēts lēmums, ar ko izbeidz antidempinga izmeklēšanu attiecībā uz CD-R importu no Ķīnas Tautas Republikas, Honkongas un Malaizijas.

4. Procedūra

Apspriedusies ar padomdevēju komiteju un konstatējusi, ka ir pietiekami daudz pierādījumu tam, lai pamatotu daļēju starpposma pārskatīšanu sākšanu, Komisija saskaņā ar antidempinga pamatregulas 11. panta 3. punktu ar šo sāk pārskatīt antidempinga pasākumus, kas piemērojami Taivānas izcelsmes ierakstāmu kompaktdisku importam, un atbilstoši antisubsidēšanas pamatregulas 19. pantam sāk pārskatīt kompensācijas pasākumus, kas piemērojami Indijas izcelsmes ierakstāmu kompaktdisku importam; abās pārskatīšanās pārbauda tikai Kopienas intereses.

a) Anketas

Lai iegūtu informāciju, ko Komisija uzskata par vajadzīgu izmeklēšanā, tā nosūtīs anketas Kopienas ražotājiem, importētājiem, lietotājiem, Taivānas un Indijas ražotājiem eksportētājiem un attiecīgo eksportētājvalstu iestādēm. Šai informācijai un apstiprinošiem pierādījumiem jānonāk Komisijā šā paziņojuma 5. punkta a) apakšpunktā noteiktajā termiņā.

b) Informācijas vākšana un uzklausīšana

Ar šo visas ieinteresētās personas tiek aicinātas darīt zināmu savu viedokli, iesniegt informāciju, kas nav iekļauta atbildēs uz anketas jautājumiem, un sniegt apstiprinošus pierādījumus. Šai informācijai un apstiprinošiem pierādījumiem jānonāk Komisijā šā paziņojuma 5. punkta a) apakšpunktā noteiktajā termiņā.

Turklāt Komisija var uzklausīt ieinteresētās personas, ja tās to pieprasa, norādot konkrētus iemeslus, kādēļ tās būtu jāuzklausa. Šis pieprasījums jāiesniedz šā paziņojuma 5. punkta b) apakšpunktā noteiktajā termiņā.

5. Termiņi

a) Termiņš, kurā ieinteresētajām personām jāpiesakās, jāiesniedz atbildes uz anketas jautājumiem un cita informācija

Lai izmeklēšanā ņemtu vērā sniegto informāciju, visām ieinteresētajām personām 40 dienu laikā pēc šā paziņojuma publicēšanas Eiropas Savienības Oficiālajā Vēstnesī, ja vien nav noteikts citādi, jāinformē par sevi, sazinoties ar Komisiju, jādara zināms savs viedoklis un jāiesniedz atbildes uz anketas jautājumiem vai cita informācija. Jāpievērš uzmanība tam, ka vairākuma pamatregulā noteikto procesuālo tiesību īstenošana ir atkarīga no tā, vai ieinteresētā persona informē par sevi iepriekšminētajā laika posmā.

b) Uzklausīšana

Visas ieinteresētās personas tajā pašā 40 dienu termiņā var arī pieprasīt, lai Komisija tās uzklausītu.

6. Rakstiski sniegtā informācija, atbildes uz anketas jautājumiem un sarakste

Visa ieinteresēto personu sniegtā informācija un pieprasījumi jāiesniedz rakstiski (nevis elektroniskā veidā, ja vien nav noteikts citādi), un tajos jānorāda ieinteresētās personas nosaukums, adrese, elektroniskā pasta adrese, tālruņa un faksa numurs. Visai rakstiski sniegtajai informācijai, ieskaitot šajā regulā prasīto informāciju un saraksti, ko ieinteresētās personas iesniegušas konfidenciāli, ir norāde “Limited” (6), un saskaņā ar antidempinga pamatregulas 19. panta 2. punktu un antisubsidēšanas pamatregulas 29. panta 2. punktu tai pievieno nekonfidenciālu versiju ar norādi “FOR INSPECTION BY INTERESTED PARTIES”.

Komisijas adrese sarakstei:

European Commission Directorate General for Trade Directorate B Office: J-79 5/16 B-1049 Brussels Fakss: (32-2) 295 65 05

7. Nesadarbošanās

Gadījumos, kad kāda ieinteresētā persona atsakās darīt pieejamu vai kā citādi attiecīgajos termiņos nesniedz vajadzīgo informāciju, vai arī ievērojami kavē izmeklēšanu, saskaņā ar antidempinga pamatregulas 18. pantu un antisubsidēšanas pamatregulas 28. pantu var izdarīt pozitīvus vai negatīvus secinājumus, pamatojoties uz pieejamajiem faktiem.

Ja konstatē, ka kāda ieinteresētā persona ir sniegusi nepareizu vai maldinošu informāciju, šo informāciju saskaņā ar antidempinga pamatregulas 18. pantu un antisubsidēšanas pamatregulas 28. pantu neņem vērā un izmanto pieejamos faktus. Ja kāda ieinteresētā persona nesadarbojas vai sadarbojas tikai daļēji, un tādēļ tiek izmantoti pieejamie fakti, rezultāts attiecībā uz minēto personu var būt mazāk labvēlīgs nekā tad, ja tā būtu sadarbojusies.

8. Izmeklēšanas grafiks

Atbilstoši antidempinga pamatregulas 11. panta 5. punktam un antisubsidēšanas pamatregulas 22. pantam izmeklēšanu pabeigs 15 mēnešu laikā no dienas, kad šis paziņojums tiks publicēts Eiropas Savienības Oficiālajā Vēstnesī.

(1) OV L 56, 6.3.1996., 1. lpp. Regulā jaunākie grozījumi izdarīti ar Padomes Regulu (EK) Nr. 2117/2005 (OV L 340, 23.12.2005., 17. lpp.).

(2) OV L 288, 21.10.1997., 1. lpp., kurā jaunākie grozījumi izdarīti ar Regulu (EK) Nr. 461/2004 (OV L 77, 13.3.2004., 12. lpp.).

(3) OV L 160, 18.6.2002., 2. lpp.

(4) OV L 138, 5.6.2003., 1. lpp.

(5) Skatīt Komisijas Lēmuma 2006/753/EK 116. apsvērumu (OV L 305, 4.11.2006., 15. lpp.).

(6) Tas nozīmē, ka dokuments paredzēts tikai iekšējai lietošanai. Tas ir aizsargāts atbilstīgi 4. pantam Eiropas Parlamenta un Padomes Regulā (EK) Nr. 1049/2001 par publisku piekļuvi Eiropas Parlamenta, Padomes un Komisijas dokumentiem (OV L 145, 31.5.2001., 43. lpp.). Tas ir konfidenciāls dokuments saskaņā ar antidempinga pamatregulas 19. pantu un 6. pantu PTO Nolīgumā par GATT 1994 VI panta īstenošanu (Antidempinga nolīgums) vai antisubsidēšanas pamatregulas 29. pantu un 12. pantu PTO Nolīgumā par subsīdijām un kompensācijas pasākumiem.